RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar l-isforzi tal-Istati Membri matul l-2009 biex jiksbu bilanċ sostenibbli bejn il-kapaċità tas-sajd u l-opportunitajiet tas-sajd /* KUMM/2011/0354 finali */





WERREJ 1. Daħla 2 2. Sommarju tar-rapporti tal-Istati Membri 2 3. Xejriet tal-kapaċità tas-sajd matul l-2009 7 3.1. Riżultati għall-flotta kontinentali, jiġifieri bl-esklużjoni tal-bastimenti rreġistrati fir-reġjuni l-aktar imbiegħda 7 3.2. Riżultati għall-flotot irreġistrati fir-reġjuni l-aktar imbiegħda 7 4. Konformità mar-regoli tal-ġestjoni tal-kapaċità tas-sajd 7 5. Kwalità tar-rapporti tal-Istati Membri 8 6. Konklużjonijiet tal-Kummissjoni 13 RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar l-isforzi tal-Istati Membri matul l-2009 biex jiksbu bilanċ sostenibbli bejn il-kapaċità tas-sajd u l-opportunitajiet tas-sajd DAħLA Qabel l-1 ta' Mejju ta' kull sena, l-Istati Membri huma meħtieġa jibagħtu rapport lill-Kummissjoni dwar l-isforzi tagħhom matul is-sena ta' qabel biex jiksbu bilanċ sostenibbli bejn il-kapaċità tal-flotta u l-opportunitajiet disponibbli tas-sajd[1]. Abbażi ta’ dawn ir-rapporti u d-dejta fir-reġistru tal-flotta tas-sajd tal-UE, il-Kummissjoni pproduċiet sommarju għall-2009 u ppreżentatu lill-Kumitat Xjentifiku, Tekniku u Ekonomiku tas-Sajd (STECF) u lill-Kumitat tas-Sajd u l-Akkwakultura. Dan ir-rapport mill-Kummissjoni issa jippreżenta dak is-sommarju tar-rapporti tal-Istati Membri, flimkien ma’ anness tekniku (Dokument ta' Ħidma tal-Persunal tal-Kummissjoni Nru. SEC(2011) 759) u l-opinjonijiet tal-kumitati msemmija hawn fuq (Dokument ta' Ħidma tal-Persunal tal-Kummissjoni Nru. SEC(2011) 760) lill-Kunsill u lill-Parlament Ewropew. Sommarju tar-rapporti tal-Istati Membri Din is-sena, għaxar Stati Membri ppreżentaw ir-rapporti tagħhom fil-ħin, filwaqt li r-rapporti l-oħra waslu bejn ġimgħa u tnax-il ġimgħa tard. Minkejja dan id-dewmien, il-Kummissjoni ppreżentat ir-rapport sommarju lill-kumitati msemmija hawn fuq sal-31 ta’ Lulju 2010. Għandu jingħad ukoll li, minkejja li bosta Stati Membri segwew il-mudell stabbilit għar-rapport fl-Artikolu 13 tar-Regolament 1438/2003, il-kwalità tal-informazzjoni pprovduta mhux dejjem kienet suffiċjenti għall-finijiet ta' dan ir-rapport. Dan ir-rapport jiġbor id-deskrizzjonijiet tal-Istati Membri dwar il-flotot tas-sajd tagħhom, l-impatti tal-iskemi eżistenti għat-tnaqqis tal-isforz tas-sajd u l-konformità tal-Istati Membri mal-iskema tad-dħul/ħruġ. Il-Belġju : Il-linji gwida ġew applikati fir-rapport fit-taqsima tal-iskuna tas-sajd bit-tkarkir li taqbad predominament il-barbun u l-lingwata. Il-valur medju tal-indikatur bijoloġiku kemm għall-barbun kif ukoll għal-lingwata kien ta' inqas minn wieħed, iżda dan ma kienx il-każ għal kull stokk separatament. Seba' bastimenti ('il fuq minn 221 kW) li jistadu bl-iskuna tas-sajd bit-tarkir ġew skreppjati u żewġ bastimenti ġew parzjalment dekommissjonati. It-taqsima tal-flotta tal-iskuna tas-sajd bit-tkarkir ta' bejn l-24 u l-40 m kellha utilizzazzjoni għolja tal-kwota għall-barbun u l-lingwata fiż-żoni kollha minbarra fiż-żona VIIa. Skont ir-rapport, l-utilizzazzjoni baxxa tal-kapaċità f'din iż-żona kienet primarjament dovuta għaż-żieda fil-kwota nazzjonali minħabba l-iskambji. Fil-futur mhuwiex ippjanat tnaqqis fil-kapaċità tal-flotta permezz tad-dekommissjonar. Il-Bulgarija : Hemm 2 100 bastiment tas-sajd iżgħar minn 12-il metru li jirrapreżentaw madwar 95 % tal-bastimenti Bulgari kollha. Minn total ta' 2 206 bastiment, 1 304 bastiment kienu rrapportati li ma kinux attivi fl-2009. Ħames bastimenti daħlu fil-flotta abbażi ta' deċiżjoni amministrattiva li ttieħdet qabel l-adeżjoni. Fl-2009 ġew eklużi mir-reġistru tal-flotta total ta' 366 bastiment mingħajr l-għajnuna pubblika, fejn 344 bastiment ġew esklużi b'riżultat ta' miżura amministrattiva nazzjonali rigward il-bastimenti mhux attivi. Il-linji gwida ġew applikati fir-rapport Bulgaru. L-indikatur tekniku juri utilizzazzjoni baxxa tal-kapaċità għat-taqsimiet kollha tal-flotta, iżda tliet taqsimiet damu aktar ġranet fuq il-baħar mis-sena l-oħra. Il-bastimenti li huma iżgħar minn 12-il metru għandhom l-iżjed valutazzjoni negattiva. Il-Bulgarija għandha l-intenzjoni li tiżviluppa miżuri leġiżlattivi aktar restrittivi fir-rigward tal-bastimenti mhux attivi. Il-Bulgarija tapplika sistema ta' kwoti għaż-żewġ speċijiet ewlenin biss: il-barbun imperjali u l-laċċa kaħla. Id-Danimarka : Il-linji gwida ġew applikati fir-rapport għal ħdax-il (11) taqsima tal-flotta kkategorizzati skont ir-Regolament dwar il-Ġbir tad-Dejta. L-analiżi turi li s-sitwazzjoni preżenti hija pjuttost stabbli u tindika li ma hemmx kapaċità żejda sinifikanti fuq terminu ta' żmien twil. Madankollu, meta jiġu inklużi l-bastimenti passivi hemm kapaċità żejda fit-taqsimiet tal-bastimenti ż-żgħar. Kundizzjonijiet ekonomiċi diffiċli jistgħu jfissru li l-indikaturi ekonomiċi se juru żieda fil-kapaċità żejda f'termini ekonomiċi. It-tnaqqis ewlieni fil-kapaċità deher fit-taqsima tal-bastimenti ta' bejn it-12 u l-24 m. Il-kapaċità mill-bastimenti skreppjati ammontat għal 4 684 GT fl-2009, li kienet 6 % tat-total tal-kapaċità. Il-possibbiltà eżistenti li tiġi ttrasferita l-kwota rriżultat fi tnaqqis tal-għadd ta' bastimenti kummerċjali fid-Danimarka. Dgħufija fis-sistema ta' ġestjoni hija d-diffikulta li ssir verifika dwar jekk is-saħħa tal-magna ġietx dikjarata b'mod korrett. Il-Ġermanja : Il-linji gwida ma ġewx applikati fir-rapport. Ir-rapport ivvaluta x-xejra tal-kapaċità f'kull taqsima tal-flotta fi tqabbil max-xejra tal-istokkijiet ewlenin konċernati. Ħamsa u ħamsin bastiment ġew irtirati mill-flotta tal-bastimenti Ġermaniża (-3 %); it-tunnellaġġ totali naqas b'552 GT (0.8 %) u s-saħħa tal-magni żdiedet b'1 026 kW (0.64 %). Skont ir-rapport, l-iskemi għat-tnaqqis tal-isforz tas-sajd kellhom impatt limitat fuq it-tnaqqis tal-flotta, liema impatt ma kienx ikkwantifikat. L-Istat ma ħax azzjoni dwar l-iżvilupp tal-flotta għaliex din adattat kemm għall-kundizzjonijiet ekonomiċi stabbiliti mill-PKS, u kif ukoll għad-disponibbiltà ristretta tar-riżorsi. L-Estonja : Fir-rapport il-linji gwida ġew applikati parzjalment. L-indikatur tekniku juri kapaċità żejda distinta fit-taqsima tal-bastimenti tat-tkarkir akbar minn 12-il metru. Fl-2009 ħdax-il bastiment ġew irtirati mir-Reġistru tal-Bastimenti tas-Sajd bl-għajnuna pubblika. Mill-2004 l-kapaċità tas-sajd tal-flotta tas-sajd Estonjana naqset b'40 %. Ir-rapport jgħid li l-kapaċità kurrenti tal-flotta Estonjana hija taħt il-minimu tal-kapaċità tas-sajd meħtieġa biex taqbad il-kwota tagħha. Ma ġietx ipprovduta valutazzjoni dwar l-effett tal-miżuri ta' rkupru adottati għal merluzz Baltiku. Il-Greċja: Ir-rapport ma kienx jinkludi l-kalkolu tal-indikaturi proposti fil-linji gwida. Fir-rapport, il-forniment tal-indikaturi soċjoekonomiċi u bijoloġiċi ma kienx possibbli għaliex il-Programm Nazzjonali tal-Ġbir tad-Dejta tas-Sajd ma sarx. Madankollu, mid-dejta dwar il-qabdiet u l-isforz tas-sajd li nġabret taħt programmi oħrajn, ir-rapport jikkonkludi li l-attivitajiet tas-sajd u s-sitwazzjoni tal-istokkijiet bijoloġiċi (minkejja varjazzjonijiet żgħar fil-bijomassa kkawżati miċ-ċiklu bijoloġiku) ma nbidlux mis-sena ta' qabel. L-għajnuna pubblika kompliet tiffinanzja tnaqqis fil-kapaċità matul l-2009, u rriżultat fid-dekommissjonar ta' 23 bastiment b'kapaċità ta' 523 GT u 1 873 kW. Spanja: Il-linji gwidi ma ġewx applikati u ma ġietx ipprovduta valutazzjoni tal-kapaċità tal-flotta f'rabta mal-opportunitajiet tas-sajd. It-tnaqqis fil-kapaċità tal-flotta kompla bħas-snin ta' qabel; 66 bastiment b'tunnellaġġ totali ta' 4 949 GT ġew dekommissjonati bl-għajnuna pubblika; xi ħruġ seħħ b'riżultat ta' deċiżjoni amministrattiva minħabba n-nuqqas ta' attività tas-sajd. 85 bastiment ġdid daħlu fil-flotta b'tunnellaġġ totali ta' ftit aktar minn 1 000 GT. Il-flotta Spanjola hija suġġetta għall-pjan ta' rkupru tal-marlozz tan-Nofsinhar u l-ksampu kif ukoll għal diversi pjanijiet nazzjonali. Madankollu, ma hemmx informazzjoni pprovduta dwar l-effett tal-limitazzjonijiet tal-isforz tas-sajd inklużi f'dawn il-pjanijiet fuq il-kapaċità tal-flotot. Franza : Ir-rapport jgħati deskrizzjoni estensiva tal-flotta u l-bażi tar-riżorsi tagħha, imma l-linji gwida ma ġewx applikati. Ma ġietx ipprovduta valutazzjoni tal-bilanċ bejn id-daqs tal-flotta u l-opportunitajiet ta' sajd. F'dan ir-rigward, ir-rapport jiddikjara li l-miżuri ta' ġestjoni fis-seħħ irriżultaw fit-tnaqqis tal-kapaċità tal-flotta u aġġustament gradwali tal-flotta għall-opportunitajiet tas-sajd. Skont ir-rapport, ħames skemi ta' dekommissjonar kienu qed jiġu implimentati matul l-2009; dawn l-iskemi rriżultaw fil-ħruġ ta' 110 bastiment mill-flotta b'tunnellaġġ totali ta' madwar 8 200 GT. Hemm rappurtat tnaqqis sinifikanti fl-isforz taħt il-pjan ta' rkupru tal-merluzz u għall-ispeċijiet tal-baħar fond. L-Irlanda : Il-linji gwida ma ġewx applikati u ma kinetx inkluża valutazzjoni tal-bilanċ bejn il-kapaċità tal-flotta u l-opportunitajiet tas-sajd. Madankollu, huwa rrappurtat li ħafna mill-istokkijiet mmirati huma barra mil-limiti bijoloġiċi sikuri. Iż-żoni tas-sajd fl-ambitu tal-pjanijiet ta’ rkupru tal-istokkijiet (iż-żoni VIa u VIIa tal-ICES) huma ta’ natura mħallta ferm. Għalhekk, l-amministrazzjoni Irlandiża sabitha diffiċli biex tkejjel l-impatt tal-iskemi tat-tnaqqis tal-isforz. Fl-2009 ingħatat żieda ta' 11 GT bħala "tunnellaġġ sikur". L-Italja: Il-linji gwida ma ġewx applikati fir-rapport. Madankollu, l-indikaturi bijoloġiċi ma ġewx ikkalkulati għaliex ma hemmx TACs definiti għall-istokkijiet tal-Mediterran, bl-eċċezzjoni tat-tonn. Il-qabda għal kull unità matul il-perjodu 2004-2008 segwiet xejra dejjem tonqos għall-bastimenti fuq skala żgħira u l-bastimenti bit-tartaruni, filwaqt li kienet konsistenti għal bastimenti tas-sajd bil-konz u l-iskuni tas-sajd bit-tkarkir. L-indikaturi ekonomiċi taw previżjoni ta' xejra dejjem sejra għall-agħar, fit-taqsimiet kważi kollha. Madankollu, ir-rapport jiddikjara li l-valuri negattivi murija mill-indikaturi fl-2008 ma jistgħux jiġu assoċjati ma' żbilanċ bejn il-flotta u l-opportunitajiet tas-sajd tagħha, iżda fil-fatt huma r-riżulatat ta' prezzijiet għoljin ħafna tal-fjuwil. Matul l-2009, il-kapaċità tal-flotta Taljana naqset b'madwar 1 % f'termini kemm ta' tunnellaġġ u saħħa tal-magni. Ċipru : Ir-rapport jipprovdi kalkolu u interpretazzjoni tal-indikaturi, iżda mhux valutazzjoni tal-bilanċ bejn il-kapaċità u l-opportunitajiet tas-sajd. Iż-żewġ indikaturi bijoloġiċi ma jistgħux jiġu kkalkulati għaliex ma hemmx partijiet tal-kwota jew miri stabbiliti tal-proporzjon tal-ħsad għall-istokkijiet sfruttati (bl-eċċezzjoni tat-tonn). Kien hemm tnaqqis sinifikanti fid-dħul tal-irkaptu passiv polivalenti fil-kategorija tat-tul 12-24 m minħabba t-tnaqqis drammatiku fil-produzzjoni tal-alonga, l-iżjed speċi kummerċjalment importanti ta' din il-kategorija tal-flotta. L-effett jista' jidher ukoll fit-tnaqqis tal-valur tas-CPUE għall-alonga, li tinqabad minn bastimenti tas-sajd bil-konz mitluqa mal-kurrent. Matul l-2009 tnax-il bastiment tas-sajd ġew irtirati mill-flotta bl-għajnuna pubblika, u dsatax-il bastiment mingħajr l-għajnuna pubblika. Il-Latvja : Fl-2009 il-flotta tas-sajd naqset b'47 bastiment għal total ta' 794 bastiment. Fl-istess ħin il-kapaċità totali żdiedet, minħabba deċiżjonijiet amministrattivi li ttieħdu qabel l-adeżjoni (coups parties). Mill-2004 total ta' 160 bastiment ġew skreppjati bl-għajnuna finanzjarja. Il-linji gwida ma ġewx applikati fir-rapport Latvjan. L-utilizzazzjoni tal-kapaċità hija pjuttost baxxa. Abbażi tas-sett tal-indikaturi bijoloġiċi, il-Latvja tikkonkludi li ż-żoni tas-sajd tagħha jinsabu qrib li jilħqu bilanċ bejn il-kapaċità tas-sajd u l-opportunitajiet tas-sajd. L-indikatur ekonomiku CR/BER u l-indikaturi soċjali juru xejra pożittiva fl-effettività ekonomika tal-flotta tas-sajd. Ir-raġuni ewlenija hija l-għadd inqas ta' bastimenti tas-sajd. Hemm pjanijiet li jiġu dekommissjonati 70 bastiment fit-taqsima Baltika u 110 bastiment fit-taqsima ta' skala żgħira. Il-Litwanja : Il-linji gwida ġew applikati għat-taqsimiet li jisfruttaw l-istokkijiet tal-merluzz Baltiku tal-Lvant. L-analiżi turi li l-flotta tas-sajd Baltika li tiffoka fuq il-merluzz Baltiku tal-Lvant tinsab f'bilanċ mad-daqs kurrenti tal-istokk. Il-kapaċità tas-sajd tal-flotta li tistad għall-istokkijiet pelaġiċi u s-salamun tinsab f'bilanċ mal-opportunitajiet tas-sajd ukoll. Irid jinkiseb bilanċ bejn l-isforz tas-sajd u l-opportunitajiet tas-sajd permezz tal-implimentazzjoni tal-Istrateġija Litwana tas-Sajd. L-għan huwa li l-flotta tas-sajd kostali fuq skala żgħira tonqos b'50 % sal-2013, li ssarraf għal 12 % tal-kapaċità tas-sajd kostali. Fl-2009 sbatax-il bastiment tas-sajd fuq skala żgħira u bastiment wieħed li jistad fl-ibħra fondi ġew irtirati mill-flotta bl-għajnuna pubblika. Ir-riżultati ekonomiċi tal-iskuni tas-sajd bit-tkarkir demersali tat-taqsima 24-40 m tjiebu b'mod sinifikanti fl-2009, b'riżultat tat-tnaqqis fl-għadd ta' bastimenti. Malta : Il-linji gwida ġew applikati fir-rapport. L-indikatur tekniku juri utilizzazzjoni baxxa tal-flotta, b'xejra ta' tnaqqis għall-bastimenti tal-irkaptu attiv (tkarkir) u utilizzazzjoni tal-kapaċità relattivament stabbli għall-irkaptu passiv. Skont ir-rapport, dan l-indikatur juri li inqas minn nofs il-flotta kurrenti Maltija mhux qed tintuża. Ir-rapport jikkonkludi li l-istatus tar-riżorsi sfruttati mill-flotta tas-sajd Maltija huwa tali li mhux meħtieġ tnaqqis fil-kapaċità tas-sajd. L-ebda skema tal-aġġustament tal-isforz tas-sajd ma ġiet applikata għall-flotta Maltija. Matul l-2009, 4 bastimenti tas-sajd waqqfu l-attivitajiet tas-sajd tagħhom permezz tal-aġġustament tal-iskema ta' għajnuna tal-isforz tas-sajd. L-Olanda : Fl-2009 il-kapaċità u l-isforz tas-sajd tal-flotta tas-sajd naqsu ftit. Il-linji gwida ġew applikati fit-taqsima tal-iskuna tas-sajd bit-tkarkir u fit-taqsima tat-tkarkir pelaġiku tal-friża. Il-mortalità mill-istokkijiet tas-sajd tal-barbun u l-lingwata naqset sostanzjalment, iżda xorta teħtieġ li tonqos iżjed. L-indikaturi ekonomiċi u soċjali ddeterjoraw, minħabba l-prezzijiet baxxi għall-ħut (il-barbun u l-lingwata) u l-prezzijiet għoljin tal-fjuwil. L-Olanda rażżnet il-kapaċità tas-sajd bix-xbieki fissi fl-2009, li kien qed jiżdied b'rata stabbli għal numru ta' snin. Ir-rapport jikkunsidra li l-prezzijiet għoljin tal-fjuwil għandhom impatt qawwi fuq il-vitalità ekonomika tal-flotta tas-sajd u li t-titjib tal-effiċjenza fil-fjuwil huwa essenzjali għall-flotta tas-sajd Olandiża. Il-Polonja: Il-linji gwida ġew applikati fir-rapport, iżda kienu limitati għall-indikatur bijoloġiku. Ma kienx hemm inkluża valutazzjoni tal-kapaċità tal-flotta f'rabta mal-opportunitajiet tas-sajd. Fl-2009, 46 bastiment ġew irtirati mill-flotta tal-Baltiku bl-appoġġ pubbliku. Skont ir-rapport, b'riżultat tat-tnaqqis tal-isforz tas-sajd, l-għadd ta' ġranet tas-sajd mill-flotta tal-Baltiku fl-2008 kien 41.57 % inqas mil-livell fl-2004. Bejn l-2004 u l-2008 l-għadd ta' ġranet tas-sajd għall-merluzz naqas b'ammont ta' 38 %. It-tnaqqis fl-għadd ta' permessi speċjali għall-merluzz fl-2009 ġie milħuq bl-esklużjoni ta' żewġ terzi (2/3) tal-flotta tal-Baltiku mis-sajd għall-merluzz. 147 bastiment biss irċevew il-permessi speċjali għall-merluzz. Il-Portugall : Il-linji gwida ġew applikati fir-rapport, iżda ma kienx jinkludi valutazzjoni tal-kapaċità tal-flotta f'rabta mal-opportunitajiet tas-sajd. 24 bastiment ġew skreppjati bl-għajnuna pubblika f'diversi taqsimiet tal-flotta, 21 minnhom minħabba l-pjanijiet ta' rkupru tal-marlozz ta' Nofsinhar jew il-ksampu. 34 bastiment li nbnew bl-għajnuna mill-Istat ingħaqdu mal-flotta tal-Ażori fl-2009. L-attività aggregata tal-bastimenti koperta b'dawn il-pjanijiet żdiedet meta mqabbla mal-2008, minkejja li ntużaw biss 85 % tal-għadd ta' ġranet allokati għalihom. Wara l-pjan ta' aġġustament li ġie adottat fl-2008 għal bastimenti liċenzjati biex jużaw il-ħammiela għas-sajd tal-gandoffli fir-reġjun ta' Nofsinhar, fl-2009 ġew approvati 2 applikazzjoni għad-dekommissjonar. Il-bastimenti li jaħdmu fiż-żona tan-NAFO jaqgħu taħt il-pjan tal-irkupru tal-ħalibatt ta' Greenland. L-għadd totali ta' ġranet tas-sajd żdied meta mqabbel mal-2008, minkejja li kien għadu 31 % inqas mill-2003. Ir-Rumanija : Il-linji gwida ma ġewx applikati fir-rapport, għalkemm ir-rapport jiddikjara li l-flotta qed topera b'mod sostenibbli u li l-ispeċijiet tal-ħut huma disponibbli f'biżżejjed kwantitajiet. Ġeneralment, il-flotta hija qadima u f'kundizzjoni teknika ħażina. Fl-2009, kienu attivi 160 bastiment mill-443 bastiment fir-reġistru tal-flotta. Hemm pjanijiet ta' skreppjar matul il-perjodu tal-programm FES 2007-2013. Fl-2009 kien hemm ħdax-il bastiment ġdid li daħlu fil-flotta abbażi ta' deċiżjoni amministrattiva meħuda qabel l-adeżjoni, u sitt bastimenti ġew irtirati mill-flotta mingħajr għajnuna pubblika. Ir-Rumanija tixtieq tmantni livell minimu tal-flotta tas-sajd tagħha ("minimum vitalis"), li hija stmata għal tnax jew tlettax-il (12-13) bastiment tas-sajd modern u li jiffunzjona. Is-Slovenja : Is-Slovenja applikat il-linji gwida parzjalment. L-indikatur tekniku juri utilizzazzjoni baxxa (< 0.7). L-indikatur bijoloġiku ma setax jiġi kkalkulat. Minħabba n-nuqqas ta' fiduċja tal-investituri, ftit li xejn hemm investiment fis-sajd Sloven. Fl-2009, daħlu erba' bastimenti fit-taqsima tal-bastimenti iżgħar minn tnax-il (12) metru. Il-flotta għandha problemi strutturali, partikolarment bastimenti qodma u rkaptu li għadda żmienu. Matul il-perjodu tal-programm FES 2007-2013 hemm previst l-iskreppjar. Is-Slovenja implimentat l-ewwel pjan ta' ġestjoni tagħha fl-istorja tas-sajd marittimu Sloven. Mill-2008 ġiet implimentata miżura li tikkonċerna t-tnaqqis tal-għadd ta' xbieki tat-tkarkir. Il-Finlandja : Il-linji gwida ma ġewx applikati fir-rapport, għalkemm jikkonkludi li ġeneralment il-flotta Finlandiża tista' tiġi kkunsidarata li tinsab f'bilanċ aċċetabbli mar-riżorsi tas-sajd. L-ebda parti tal-kwota ma ġiet eżawrita matul l-2009. Fl-2009, ġiet implimentata skema ġdida ta' tnaqqis. Din l-iskema kienet immirata biss lejn il-bastimenti b'irkaptu passiv, għaliex is-sajd għas-salamun lil hinn mill-kosta għandu problema ta' profittabbiltà fqira minħabba l-projbizzjoni tax-xbieki mitluqa mal-kurrent, fis-seħħ sa mill-2008. B'riżultat tal-iskema tal-iskreppjar tal-2009, ġew irtirati mill-flotta kapaċità totali ta' 245 GT u 1698 kW bl-għajnuna pubblika. Minkejja dan it-tnaqqis fil-kapaċità meta mqabbel mal-2003, l-isforz totali tas-sajd tal-flotta Finlandiża wera' xejra 'l fuq mill-2005 u stabbilizza biss fl-2008 u l-2009. L-Iżvezja : Il-linji gwida ġew applikati fir-rapport. Kemm l-indikaturi bijoloġiċi kif ukoll dawn tekniċi juru kapaċità żejda f'diversi taqsimiet. Fi ħdan il-qafas tal-FES 2007-2013, il-programm operattiv Svediż ta prijorità lill-għajnuna għall-iskreppjar, u fil-Baħar Baltiku u l-Baħar tat-Tramuntana saru l-kampanji tal-iskreppjar. Ġew introdotti l-kwoti annwali fit-taqsima pelaġika mill-2007. li wasslet għal bidla strutturali u xi tnaqqis fil-kapaċità. Matul is-sena, fis-sajd pelaġiku ġew introdotti wkoll id-drittijiet ta' trasferiment tas-sajd. L-indikaturi jiżvelaw kapaċità żejda fil-flotta. Il-valur miżjud gross (GVA) juri li s-sajd jagħti kontribut għall-ekonomija Żvediża fit-taqsimiet kollha. Ir-Renju Unit : Il-linji gwida ma ġewx applikati, għalkemm ingħatat xi dejta oħra teknika, bijoloġika u soċjoekonomika. It-taqsimiet kollha tal-flotta, bl-eċċezzjoni ta' dawk li jużaw in-nases, naqqsu l-kapaċità tagħhom matul il-perjodu 2000-2009. Ir-rapport jikkonkludi li l-kapaċità tal-flotta tar-Renju Unit ġeneralment taqbeż il-livell tal-opportunitajiet tagħha. Fl-2009 l-flotta mhux attiva ammontat għal 23 000 GT (11 % tat-total tal-flotta reġistrata) u 140 000 kW (17 % tat-total tal-flotta reġistrata). Il-problemi fil-flotta Ingliża ta' qrib il-kosta (taħt l-għaxar (10) metri) kienu minħabba l-iżbilanċ bejn il-kapaċità ta' din il-flotta u l-kwota disponibbli. Fl-2009 tneħħew mill-flotta total ta' 65 bastiment ta' taħt l-għaxar (10) metri u ġiet introdotta sistema ta' limitazzjoni tal-liċenzji (capping). XEJRIET TAL-KAPAċITÀ TAS-SAJD MATUL L-2009 Skont ir-reġistru tal-flotta tal-UE, fil-31 ta' Diċembru 2009 l-flotta tas-sajd tal-UE kienet magħmula minn 84 301 bastiment b'total ta' kapaċità tas-sajd ta' 1 797 183 GT u 6 606 556 kW. Matul l-2009, l-għadd ta' bastimenti naqas b'1.53 %, filwaqt li t-tunnellaġġ u s-saħħa tal-magni naqsu bi 2.84 % u 2.24 % rispettivament. Dawn iċ-ċifri jinkludu l-bastimenti reġistrati fir-reġjuni l-aktar imbiegħda. Matul il-perjodu ta’ seba' snin mill-2003 sal-2009, ġew irtirati madwar 305 212 GT u 969 597 kW mill-flotta tal-UE (inkluż ir-reġjuni l-aktar imbiegħda) bl-għajnuna pubblika, li 39 273 GT u 117 236 kW minnhom ġew irtirati fl-2009. Riżultati għall-flotta kontinentali, jiġifieri bl-esklużjoni tal-bastimenti rreġistrati fir-reġjuni l-aktar imbiegħda Il-flotta suġġetta għar-reġim tad-dħul/ħruġ, jiġifieri li teskludi l-bastimenti rreġistrati fir-reġjuni l-aktar mbiegħda u dawk użati esklussivament għall-akkwakultura, naqqset il-kapaċità tagħha matul l-2009 b'madwar 2.80 % u 2.55 % f'termini ta' ammont ta' tunnellaġġ u saħħa tal-magni rispettivament. Minkejja t-tkabbir tal-2004 u l-2007, il-flotta tas-sajd tal-UE hija iżgħar illum milli kienet fl-1 ta' Jannar 2003. Matul il-perjodu ta' seba' snin 2003-2009, il-kapaċità tal-'flotta tal-UE-15' naqset b'madwar 16 % kemm f'termini ta' ammont ta' tunnellaġġ kif ukoll saħħa tal-magni. Il-'flotta tal-UE-10' naqset b'31 % f'tunnellaġġ u 27 % f'saħħa tal-magni. Ir-Rumanija u l-Bulgarija irtiraw madwar 7 % tal-kapaċità f'termini ta' kW. Riżultati għall-flotot irreġistrati fir-reġjuni l-aktar imbiegħda Ix-xejra fil-kapaċità tal-flotot reġistrati fir-reġjuni l-aktar imbiegħda tinsab f'sommarju ppreżentat fit-tabella 4 fl-anness tekniku. Il-kapaċità tal-flotta rreġistrata fil-Gżejjer Kanarji naqset kemm f'termini ta' tunnellaġġ kif ukoll saħħa tal-magni. Fid-Dipartimenti Franċiżi extrakontinentali, it-tunnellaġġ tal-flotta naqas iżda s-saħħa tal-magni tagħha żdiedet, l-aktar minħabba r-regolarizzazzjoni tas-saħħa tal-magni, wara li kien hemm żieda fil-livelli ta' referenza. Fl-Azores u Madeira, wara l-implimentazzjoni ta' pjan ta' żvilupp tal-flotta, is-saħħa tal-magni tal-flotta żdiedet, għalkemm it-tunnellaġġ kompla jonqos. Fil-każijiet kollha kien hemm konformità mal-livelli ta' referenza għad-diversi taqsimiet tal-flotta. KONFORMITÀ MAR-REGOLI TAL-ġESTJONI TAL-KAPAċITÀ TAS-SAJD L-Istati Membri kollha kienu konformi ma' dawn ir-regoli, inkluż il-limitazzjonijiet speċifiċi għall-flotot rreġistrati fl-aktar reġjuni mbiegħda. Bħala medja, il-kapaċità tas-sajd tal-flotta tal-UE hija madwar 9 % inqas mill-massimu tal-kapaċità tas-sajd li tirriżulta mir-regoli ta' ġestjoni. It-tabelli 1 u 2 fl-anness tekniku għal dan ir-rapport jagħtu sommarju tal-konformità tal-Istati Membri mal-iskema tad-dħul/ħruġ u l-livelli ta' referenza fil-31 ta' Diċembru 2009. KWALITÀ TAR-RAPPORTI TAL-ISTATI MEMBRI Fir-rapporti nazzjonali tagħhom, erbatax-il (14) Stat Membru sa ċertu punt għamlu użu mil-linji gwida għall-valutazzjoni tal-bilanċ bejn il-kapaċità tas-sajd u l-opportunitajiet tas-sajd. Id-diffikultajiet tekniċi kienu marbuta mal-applikabbiltà tiegħu, in-nuqqas ta' disponibbilità tad-dejta u n-nuqqas ta' koordinament, b'mod partikolari fejn il-korpi xjentifiċi fl-Istati Membri jkomplu jxekklu l-applikazzjoni tagħhom. Fejn jintużaw il-linji gwida, l-Istati Membri mhux dejjem jikkonkludu b'mod konkret mir-riżultati tal-applikazzjoni tagħhom. Madankollu, f'għadd ta' każijiet il-valuri miksuba għall-indikaturi tal-bilanċ juru kapaċità żejda ta' sajd. Ħafna mir-rapporti ma jistabbilixxux relazzjoni bejn l-iskemi ta' tnaqqis tal-isforz u l-aġġustamenti tal-kapaċità tal-flotta. Wieħed għandu jqis li f'ċertu sajd jew żoni tas-sajd ma hemmx skemi ta' aġġustament tal-isforz, eż. fil-Mediterran. Fejn hemm aġġustament tal-isforz, spiss ma jkunx hemm informazzjoni ċara dwar ix-xejra fl-isforz imwettaq f'sajd partikolari jew mill-flotta kollha. Ġeneralment jidher li l-impatt tal-miżuri tal-aġġustament tal-isforz tal-flotta fuq il-kapaċità tal-flotta huwa limitat, imma f'xi flotot il-konsegwenzi tagħhom jiġu żvelati permezz tal-livell baxx ta' attività. Is-sommarju tal-valutazzjoni ta' STECF huwa kif ġej: - Ġeneralment hemm varjazzjoni fil-kompletezza u l-kwalità tar-rapporti tal-Istati Membri għall-2009 iżda hemm titjib ġenerali fil-kompletezza meta mqabbel mar-rapporti għall-2008. Għal darb'oħra punt pożittiv minn fost ir-rapporti tal-Istati Membri kien id-deskrizzjoni pprovduta dwar il-flotot tagħhom, it-tibdil fil-flotta matul is-sena u r-rabtiet mas-sajd. Punti ewlenin li wieħed għandu jinnota huma: - Kien hemm titjib kumplessiv partikolari fil-forniment tal-elementi meħtieġa tar-rapporti tal-Istati Membri meta mqabbla mar-rapporti tal-2008. - Diversi Stati Membri li ssemmew li ma kinux imlew l-elementi meħtieġa fir-rapporti tagħhom tal-2008, imlew dawk l-elementi fir-rapporti tagħhom tal-2009. - L-Iżvezja, Spanja, u r-Renju Unit ma ddeskrivewx il-flotot tas-sajd tagħhom b'rabta mas-sajd. - L-Istati Membri kollha stqarrew dwar jekk kinux konformi mal-iskemi tad-dħul/ħruġ. - Ħames Stati Membri (il-Belġju, Ċipru, l-Estonja, il-Greċja u Spanja) ma pprovdewx sommarju tad-dgħufiji u s-saħħiet fis-sistema ta' ġestjoni tal-flotta. - Ħdax-il rapport tal-Istati Membri ma pprovdewx pjanijiet dwar it-tijib fis-sistemi ta' ġestjoni tal-flotta. - Seba' Stati Membri ma tawx informazzjoni dwar il-livell ta' konformità mal-istrumenti tal-politika tal-flotta. Kien hemm titjib mir-rapporti tal-Istati Membri tal-2008. - Tminn Stati Membri ma tawx opinjoni ġenerali dwar jekk il-flotta tagħhom kienet jew ma kinetx f'bilanċ mal-opportunità tas-sajd tagħha fl-2009 (meta mqabbla ma' 14 fir-rapporti tal-2008). - Il-Greċja kienet l-iżjed Stat Membru li tjieb f'termini tal-punti li kiseb. l-STECF ipprepara wkoll tabella tal-punti dwar il-kwalità u l-kontenut tar-rapporti tal-Istati Membri li qed tiġi riprodotta hawn taħt. Punti għall-Istati Membri li ngħataw għall-inklużjoni tal-elementi meħtieġa fir-rapporti annwali [2] M |Element meħtieġ tar-rapport |Punti massimi |BE |BG |CY |DK |EE |FI |DE |EL |EI |IT |LV |LT |MT |NL |PL |PT |RO |SI |ES |SE |UK | |1A |i) Deskrizzjoni tal-flotot |2 |2 |2 |2 |2 |2 |2 |2 |2 |2 |2 |2 |2 |2 |2 |2 |2 |2 |2 |2 |2 |2 | | |ii) Rabta mas-sajd |3 |3 |3 |3 |3 |3 |3 |3 |3 |3 |3 |3 |3 |3 |3 |3 |3 |3 |3 |0 |0 |0 | | |iii) Żvilupp fil-flotot |3 |3 |3 |3 |3 |3 |3 |3 |3 |0 |3 |3 |3 |3 |3 |3 |3 |3 |3 |0 |3 |3 | |1B |i) dikjarazzjoni tal-iskemi għat-tnaqqis tal-isforz |2 |2 |2 |2 |2 |2 |2 |0 |2 |2 |2 |2 |2 |2 |2 |2 |2 |2 |2 |2 |2 |2 | | |ii) impatt tal-iskemi għat-tnaqqis tal-isforzi fuq il-kapaċità tas-sajd |3 |3 |3 |3 |3 |3 |3 |3 |3 |3 |3 |3 |3 |3 |3 |3 |3 |3 |3 |0 |3 |3 | |1C |Dikjarazzjoni ta' konformità mal-iskema tad-dħul/ħruġ u mal-livell ta’ referenza |2 |2 |2 |2 |2 |2 |2 |2 |2 |2 |2 |2 |2 |2 |2 |2 |2 |2 |2 |2 |2 |2 | |1D |i) Sommarju tad-dgħufijiet u saħħiet tas-sistema ta' ġestjoni tal-flotta |1 |0 |1 |0 |1 |0 |1 |1 |0 |1 |1 |1 |1 |1 |1 |1 |1 |1 |1 |0 |1 |1 | | |ii) pjan għal titjib fis-sistema ta' ġestjoni tal-flotta |2 |0 |2 |2 |2 |0 |0 |0 |2 |0 |2 |0 |0 |0 |0 |2 |2 |0 |2 |0 |2 |2 | | |iii) informazzjoni dwar il-livell ġenerali ta' konformità mal-istrumenti ta' politika tal-flotta |1 |0 |1 |0 |0 |0 |1 |0 |1 |0 |1 |1 |0 |1 |1 |1 |1 |1 |1 |1 |1 |1 | |1E |Informazzjoni dwar il-bidliet fil-proċeduri amministrattivi rilevanti għal ġestjoni tal-flotta |1 |0 |1 |1 |1 |0 |1 |1 |1 |0 |1 |1 |0 |1 |1 |1 |1 |1 |1 |1 |1 |1 | |2 |Ir-rapport fih 10 paġni jew inqas? |1 |1 |1 |0 |1 |1 |1 |1 |1 |1 |0 |1 |1 |0 |1 |1 |0 |1 |0 |0 |1 |0 | |O |Ġeneralment: ir-rapport jivvaluta l-bilanċ bejn il-kapaċità u l-opportunità? |3 |3 |3 |0 |3 |3 |0 |3 |3 |0 |3 |3 |3 |3 |3 |3 |0 |0 |0 |0 |0 |3 | | Total tal-punti: |24 |19 |24 |18 |23 |19 |19 |19 |23 |14 |23 |22 |20 |21 |22 |24 |20 |19 |20 |8 |18 |20 | | Punti skont l-Istati Membri li ngħataw għal-kwalità tal-elementi meħtieġa fir-rapporti annwali M |Element meħtieġ tar-rapport |Punti massimi |BE |BG |CY |DK |EE |FI |DE |EL |EI |IT |LV |LT |MT |NL |PL |PT |RO |SI |ES |SE |UK | |1A |i) Deskrizzjoni tal-flotot |3 |3 |3 |3 |3 |2.5 |3 |3 |3 |3 |1.5 |3 |2 |2 |3 |1.5 |2 |3 |3 |3 |3 |3 | | |ii) Rabta mas-sajd |3 |1 |2 |3 |2 |2.5 |3 |3 |2.5 |2 |3 |3 |2 |2.5 |2 |1.5 |2.5 |3 |0.5 |0 |0 |0 | | |iii) Żvilupp fil-flotot |3 |2 |2.5 |0.5 |3 |2.5 |3 |3 |1 |0 |1 |3 |1.5 |2 |2 |1.5 |2 |3 |2 |0 |3 |3 | |1B |i) dikjarazzjoni ta' skemi ta' tnaqqis tal-isforz |3 |2.5 |0.5 |3 |3 |3 |3 |0 |3 |3 |3 |3 |3 |3 |3 |3 |3 |2.5 |3 |3 |3 |3 | | |ii) impatt tal-iskemi għat-tnaqqis tal-isforzi fuq il-kapaċità tas-sajd |3 |2 |2 |3 |3 |3 |2.5 |1 |3 |1.5 |3 |1.5 |3 |3 |2 |3 |3 |3 |0.5 |0 |1.5 |3 | |1C |Dikjarazzjoni ta' konformità mal-iskema tad-dħul/ħruġ u mal-livelli ta’ referenza |3 |1.5 |3 |3 |3 |3 |2.5 |3 |3 |3 |3 |2.5 |1.5 |3 |0 |2.5 |3 |3 |3 |2 |0 |3 | |1D |i) Sommarju tad-dgħufijiiet u saħħiet tas-sistema ta' ġestjoni tal-flotta |3 |0 |1.5 |0 |3 |0 |1.5 |2 |0 |0 |1.5 |3 |2.5 |1.5 |3 |3 |1.5 |3 |3 |0 |1.5 |0 | | |ii) pjan għal titjib fis-sistema ta' ġestjoni tal-flotta |3 |0 |1.5 |2 |2 |0 |0 |0 |1.5 |0 |2.5 |0 |0 |0 |0 |3 |2.5 |0 |3 |0 |1.5 |3 | | |iii) informazzjoni dwar il-livell ġenerali ta' konformità mal-istrumenti ta' politika tal-flotta |3 |0 |0.5 |0 |0 |0 |1.5 |0 |0.5 |0 |0.5 |0 |0 |2 |1 |3 |2.5 |1 |2 |1.5 |1.5 |0 | |1E |Informazzjoni dwar il-bidliet fil-proċeduri amministrattivi rilevanti għal ġestjoni tal-flotta |3 |0 |1.5 |3 |3 |0 |2.5 |3 |2.5 |0 |1 |3 |0 |1.5 |3 |3 |1.5 |2 |2 |0 |1.5 |3 | |2 |Ir-rapport fih 10 paġni jew inqas? |Mhux applikabbli | | | | | | | | | | | | | | | | | | | | | | |O |Ġeneralment: ir-rapport jivvaluta l-bilanċ bejn il-kapaċità u l-opportunità? |3 |2 |2 |0 |3 |2 |0 |2 |1.5 |0 |1.5 |1.5 |2 |0 |1.5 |0 |0 |0 |0 |0 |0 |3 | | Total tal-punti: |33 |14.0 |20.0 |20.5 |28.0 |18.5 |22.5 |20.0 |21.5 |12.5 |21.5 |23.5 |17.5 |20.5 |20.5 |25.0 |23.5 |23.5 |22.0 |9.5 |16.5 |24.0 | | KONKLUżJONIJIET TAL-KUMMISSJONI Matul l-2009, ġeneralment it-tnaqqis fil-kapaċità tal-flotta baqa' bejn 2 % u 3 % bħala medja, kif kien matul is-snin preċedenti. Ġeneralment ix-xejra fil-kapaċità tas-sajd sa mill-1992, murija fiċ-ċifri 3 sa 5 fl-anness tekniku, ma turix xi bidla partikolari fit-tendenzi. Il-Kummissjoni hija mħassba li l-saħħa totali tal-flotta kif irreġistrata fl-UE u fir-Reġistri tal-Flotta tal-Istati Membri mhux bilfors tirrifletti s-saħħa li hija effettivament imwettqa fil-baħar, kwistjoni li se tiġi indirizzata permezz tal-applikazzjoni tar-Regolament tal-Kontroll il-ġdid u r-regoli ta' implimentazzjoni tiegħu. Id-dejta ekonomika għall-2009 ma kinetx disponibbli għall-biċċa l-kbira tal-Istati Membri f'liema każ, ir-rapporti jinkludu dejta għall-2008. Ir-Rapport Ekonomiku Annwali[3] juri deterjorazzjoni fil-prestazzjoni ekonomika fl-2008. Huwa raġonevoli li jiġi konkluż li, il-prestazzjoni ekonomika tal-flotta fl-2009 kienet influwenzata mill-prezzijiet għoljin tal-fjuwil fl-2008 u l-kriżi ekonomika sussegwenti. Barra minn hekk, jidher mir-rapport tal-Istati Membri li l-attività tas-sajd, jiġifieri l-għadd medju ta' ġranet tas-sajd għal kull bastiment huwa pjuttost baxx u spiss juri tnaqqis fejn hemm il-perjodi ta' żmien disponibbli. L-ammont ta' kapaċità li ġiet dekommissjonata bl-għajnuna pubblika fl-2009 żdiedet b'madwar 10 % meta mqabbla mal-2008. It-tnaqqisijiet tal-kapaċità permezz tal-fondi pubbliċi jirrapreżentaw 73 % f'GT u 79 % f'kW tat-tnaqqis nett tal-kapaċità matul l-2009. Dan jidher li jindika li l-problemi ekonomiċi u l-iskarsezza tal-opportunitajiet tas-sajd minħabba l-isfruttament żejjed tar-riżorsi qed dejjem iċekknu d-daqs tal-flotta. Għal ħafna Stati Membri, id-daqs tal-flotta tagħhom qiegħed sew inqas mill-massimu tal-kapaċità li jirriżulta mir-reġim tad-dħul/ħruġ, kif issemma hawn fuq. Barra minn hekk, il-programmi ta' dekommissjonar, ladarba huma dejjem għażla volontarja għas-sidien tal-bastimenti, qed jiġu mmexxija minn riżultati ekonomiċi dgħajfa u mhux neċessarjament mill-istat tal-istokkijiet. Dawn il-konsiderazzjonijiet jaċċennaw il-bżonn ta' riflessjoni dwar ir-rwol tal-limitazzjonijiet tal-kapaċità tas-sajd u jqanqlu dubju dwar il-ħtieġa u l-effettività tat-tnaqqis tal-kapaċità permezz ta' finanzjament pubbliku. L-implimentazzjoni tad-drittijiet individwali trasferibbli (ITR) f'ċertu sajd irriżultat fi tnaqqis tal-kapaċità mingħajr għajnuna pubblika. L-estensjoni tal-iskemi tal-ITR għal aktar sajd, speċjalment dawk b'aċċess ikbar għal kapaċità tas-sajd jistgħu jiffaċilitaw dan l-aġġustament tagħha. Minkejja l-fatt li xi flotot speċifiċi jidhru li jinsabu f'bilanċ b'mod raġonevoli mal-opportunitajiet tas-sajd tagħhom, il-valutazzjoni ġeneralment tindika kapaċità tas-sajd eċċessiva. Dan jista' jiġi konkluż mill-kombinament ta' sajd żejjed, jiġifieri mortalità ta' ħut eċċessiva f'ċertu stokkijiet li titlob għal tnaqqis fl-isforz tas-sajd, utilizzazzjoni baxxa tal-kapaċità, jiġifieri għadd baxx ħafna ta' ġranet tas-sajd għal kull bastiment u profittabbiltà baxxa. Ir-rata kurrenti ta' tnaqqisiet fil-kapaċità, li huma tal-anqas parzjalment kumpensati permezz tal-progress teknoloġiku, se jagħmilha diffiċli biex tiġi eliminata l-kapaċità żejda f'terminu ta' żmien qasir jekk ma jsirux bidliet fil-politika kurrenti. Ma għandix tintilef l-opportunità biex jiġu implimentati l-bidliet fil-politika meħtieġa biex tiġi eliminata l-kapaċità eċċessiva tal-flotta fir-riforma li jmiss tal-politika komuni dwar is-sajd. [1] F'konformità mal-Artikolu 14 tar-Regolament 2371/2002 u l-Artikolu 12 tar-Regolament 1438/2003 [2] Ir-rapport Franċiż ma ġiex sottomess fil-ħin biex jiġi vvalutat mill-grupp ta' ħidma ta' STECF [3] Rapport Ekonomiku Annwali tal-2010 dwar il-Flotta Ewropea tas-Sajd, ISBN 978-92-79-17117-8